**ΔΕΙΓΜΑΤΙΚΗ ΔΙΔΑΣΚΑΛΙΑ ΠΡΟΤΥΠΟ ΓΕΛ ΙΩΝΙΔΕΙΟΥ ΝΟΕΜΒΡΙΟΣ 2019**

**ΚΑΤΕΡΙΝΑ ΤΖΑΜΟΥ**

**ΠΗΓΕΣ ΑΠΟ ΤΙΣ ΕΡΩΤΗΣΕΙΣ ΤΟΥ ΚΕΕ** [**http://www.kee.gr/html/themata\_main.php**](http://www.kee.gr/html/themata_main.php)

1. Λαµβάνοντας υπόψη το περιεχόµενο των πηγών και τις πληροφορίες του βιβλίου σας, να προσδιορίσετε τους παράγοντες που συνέβαλαν στη διαµόρφωση του συστήµατος των πελατειακών σχέσεων στην Ελλάδα.

**ΠΗΓΗ 1 Το σύστηµα των πελατειακών σχέσεων. - Συνθήκες διαµόρφωσής τους στην Ελλάδα**

Ο βαυαρός λόγιος Friedrich Thiersch, που είχε έρθει σε στενή επαφή µε ελληνικές πολιτικές οµάδες το 1832, έδωσε µια κλασική περιγραφή του συστήµατος των πελατειακών σχέσεων: *«Για να κατανοήσει κανείς τη φύση αυτού του συστήµατος των πελατειακών σχέσεων και τις υποχρεώσεις που επέβαλλε στους προστάτες, πρέπει να κατανοήσει σε ποια κατάσταση είχαν αφήσει την κοινωνία στην Ελλάδα οι αιώνες, οι χιλιετίες ίσως. Αφού δεν υπήρχε κεντρική εξουσία ικανή να ελέγχει και να υπερασπίζεται τους ανθρώπους, καθένας ήταν αναγκασµένος να αναζητεί αλλού στήριγµα και προστασία. Το φυσικότερο και ασφαλέστερο στήριγµα βρισκόταν στην οικογένεια, της οποίας τα µέλη, αλλά και οι συγγενείς ως τον δεύτερο βαθµό, πουθενά δεν ήταν τόσο στενά συνδεδεµένα και τόσο έτοιµα να αλληλοβοηθηθούν όσο στην Ελλάδα. Ύστερα, ο αποµονωµένος άνθρωπος έπρεπε να εξασφαλίσει µια θέση ανάµεσα στους άλλους. Ανάλογα µε το πόσο αδύνατος ή δυνατός αισθανόταν, γινόταν οπαδός κάποιου ισχυρού, ή συγκέντρωνε ο ίδιος οπαδούς γύρω του. Με τον τρόπο αυτό, κάθε επιφανής έχει γύρω του έναν λίγο πολύ σηµαντικό αριθµό από υποτακτικούς, που τον συναναστρέφονται, τον ακούνε, ζητούν τη συµβουλή του, εκτελούν τις επιθυµίες του και υπερασπίζουν τα συµφέροντα του, προσέχοντας πάντα να είναι αντάξιοι της εύνοιας του και να κερδίζουν την εµπιστοσύνη του. Αυτή είναι η προέλευση και η φύση των αναρίθµητων φατριών από τις οποίες είναι γεµάτη η Ελλάδα. Οι αρχηγοί τους, όταν δεν αισθάνονται αρκετά δυνατοί, ώστε να είναι, οι ίδιοι και οι οπαδοί τους, αυτοδύναµοι, µπαίνουν στην υπηρεσία ενός ισχυρότερου αρχηγού, αυξάνοντας µε την προσχώρησή τους τη δύναµη και την επιρροή του. Αυτοί λοιπόν συνδυάζουν το ρόλο του προστάτη απέναντι στους πελάτες τους µε το ρόλο του πελάτη απέναντι στον προστάτη που στέκεται σε ψηλότερη βαθµίδα. Με τη συνένωση ακριβώς αυτών των οµάδων σχηµατίζονται τα κόµµατα. ................................................................................................................*

Ο George Finlay, ο άγγλος φιλέλληνας που έγραψε µια σηµαντική ιστορία της µεσαιωνικής και νεότερης Ελλάδας, µολονότι δεν αναλύει πουθενά λεπτοµερώς το σύστηµα, και δεν εµβαθύνει στην τεράστια σηµασία του για τη δοµή των ελληνικών πολιτικών πραγµάτων, αναγνωρίζει την ύπαρξη του παρεµπιπτόντως, όταν αναφέρεται «στους προσωπικούς οπαδούς και στις ένοπλες οµάδες» των προεστών. Ακόµη και το 1863, ο γάλλος περιηγητής Antoine Grénier σηµειώνει ότι το σύστηµα επιζεί: *«Υπό τον τουρκικό ζυγό οι Έλληνες είχαν δύο ειδών προστάτες απέναντι στους τυράννους τους: 1ον τους προεστούς ή τους οπλαρχηγούς τους, και 2ον τους ξένους προεστούς. Έτσι διαµορφώθηκαν οι συνήθειες, οι παραδόσεις, στην ουσία οι αναγκαιότητες που εξακολουθούν ακόµη να υπάρχουν».*

J. A. Petropulos, Πολιτική και Συγκρότηση Κράτους στο Ελληνικό Βασίλειο (1833-1843), Α΄- Β΄, εκδ. ΜΙΕΤ, Αθήνα 1997, σσ. 67-68

**ΠΗΓΗ 2**

Ένα άλλο κείµενο δυτικής προέλευσης1 , που περιγράφει την περίπτωση ενός οπλαρχηγού, δείχνει πόσο βαθιά ριζωµένη ήταν συχνά η πολιτική πελατεία στο στρατιωτικό σύστηµα και στις οικονοµικές συνθήκες της ελληνικής κοινωνίας: «Μιά και οι καπετάνιοι2 είναι οι πιο ισχυροί άνδρες στην Ελλάδα, θα σας δώσω µια σύντοµη περιγραφή ενός απ’ αυτούς, που λέγεται Στονάρης3 . Ζεί σ’ ένα χωριό, το Κούτσινο, κοντά στον Ασπροπόταµο, στη Θράκη4 . Τα κτήµατά του βρίσκονται άλλα στην πεδιάδα και άλλα στα βουνά. Έχει στην κατοχή του περίπου εκατόν είκοσι χωριά, και στο καθένα κατοικούν, κατά µέσον όρο, κάπου εβδοµήντα οικογένειες. Οι ορεσίβιοι καταγίνονται κυρίως µε τα κοπάδια τους. Ο Στονάρης έχει γύρω στις 7-8 χιλιάδες ζώα, ενώ η οικογένειά του κατέχει συνολικά γύρω στις 500 χιλιάδες: άλογα, βόδια, αγελάδες, πρόβατα, κατσίκες – κυρίως τα δύο τελευταία. Τα κοπάδια µένουν επτά µήνες στα βουνά, και τον υπόλοιπο χρόνο στις πεδιάδες. Ο καπετάνιος εκµισθώνει τα ζώα στους βοσκούς, που είναι υποχρεωµένοι να του δίνουν το χρόνο, για κάθε πρόβατο, δύο λίµπρες βούτυρο, δύο λίµπρες τυρί, δύο λίµπρες µαλλί και ένα πιάστρο. Κάθε οικογένεια έχει από πενήντα ως εκατόν πενήντα ζώα, και συνήθως εκχερσώνει µια µικρή έκταση γης και την καλλιεργεί. Οι πεδιάδες καλλιεργούνται µε αρκετά ικανοποιητικό τρόπο. ∆εν ανήκουν στον Στονάρη, αλλά τις νέµονται οι καλλιεργητές, που πληρώνουν ένα τρίτο της οφειλόµενης προσόδου στους Τούρκους, ένα τρίτο στον καπετάνιο και το άλλο τρίτο για τη συντήρηση των στρατιωτών... Οι κατώτεροι καπετάνιοι είναι στις διαταγές του Στονάρη, εισπράττουν ο καθένας εισφορές από τρεις ή τέσσερις οικογένειες, και ο καθένας διοικεί ορισµένον αριθµό ανδρών. Οι τακτικοί στρατιώτες του Στονάρη φτάνουν τους τετρακόσιους. Μπορούσε όµως να συγκεντρώσει άλλες τρεις χιλιάδες από τους χωρικούς του. Οι στρατιώτες πληρώνονται µόνο τρεις µήνες το χρόνο· η πρώτη κατηγορία παίρνει είκοσι πιάστρα το µήνα, η δεύτερη δεκαπέντε και η τρίτη δώδεκα. Ζουν καλά· τρώνε δυο φορές την ηµέρα, κρέας και ψωµί, που τα παίρνουν από τους ιδιοκτήτες των σπιτιών όπου κατοικούν. Ο καπετάνιος τους προµηθεύει πολεµοφόδια και δέρµατα για τα υποδήµατά τους, αλλά τα όπλα και τα ρούχα τους τα βρίσκουν µόνοι τους. ∆εν υπόκεινται σε κανενός είδους στρατιωτική πειθαρχία ή ποινή, και µπορούν να εγκαταλείψουν τον αρχηγό τους όποτε θέλουν... Σε κάθε χωριό υπάρχει ένας προεστός. Οι προεστοί αυτοί βρίσκονται υπό τον έλεγχο των καπετάνιων, που είναι οι ηγεµόνες της χώρας». (*J. A. Petropulos, Πολιτική και Συγκρότηση Κράτους, σσ. 68-69*)

1 Stanhope προς Bowring, Μεσολόγγι, 27 Ιαν. 1824, Leicester Stanhope, Greece in 1823 and 1824: Series of Letters an other Documents on the Greek Revolution, νέα έκδοση, Λονδίνο 1825, σσ. 93-94.

2 Στο πρωτότυπο: capitano-capitani.

3 Πρόκειται για τον γνωστό οπλαρχηγό Νικόλαο Στουρνάρη η Στορνάρη.

4 Ο Ασπροπόταµος (Αχελώος) βρίσκεται στην Αιτωλοακαρνανία, όχι στη Θράκη.

1. Λαµβάνοντας υπόψη το περιεχόµενο της πηγής και τις πληροφορίες του βιβλίου σας να εξηγήσετε µε ποιο τρόπο αναπληρώνεται η απουσία συστήµατος κρατικής µέριµνας (κοινωνικής πρόνοιας) στην προεπαναστατική Ελλάδα.

**ΠΗΓΗ**

Η οικογένεια, παρά το γεγονός ότι ο ρόλος της διέφερε από τόπο σε τόπο ανάλογα µε τις συνήθειες, αποτελούσε όχι απλώς τη βασική κοινωνική µονάδα, αλλά και τη θεµελιώδη οικονοµική και πολιτική µονάδα στη δοµή της ελληνικής κοινωνίας. Η οικονοµική και πολιτική δραστηριότητα ήταν οργανωµένη σε οικογενειακή βάση. Συνήθως ο σύζυγος διαχειριζόταν την προίκα της γυναίκας του, ενώ οι γιοί του, ακόµη και µετά την ενηλικίωσή τους, δεν µπορούσαν να προβάλλουν ατοµικές απαιτήσεις για το διαχωρισµό της οικογενειακής περιουσίας πριν από το γάµο τους. Ο πρώτος ή ο τελευταίος γιός, ανάλογα µε την περιοχή, ζούσε µε τον πατέρα ως «διάδοχός» του. Μολονότι οι άλλοι γιοί, συχνά αλλά όχι πάντα, δηµιουργούσαν τα δικά τους νοικοκυριά, ελάχιστα συµµετείχαν στον καθορισµό της έκτασης της γης που τους αναλογούσε. Η απόφαση αυτή ήταν µάλλον αποτέλεσµα περίπλοκων οικογενειακών διευθετήσεων, που τις κατεύθυνε ο πατριάρχης της οικογένειας. ...........................................................................................................................

Όπως η οικογένεια καλλιεργούσε από κοινού τη γή µε την καθοδήγηση του πατέρα, έτσι και οι εµπορικές επιχειρήσεις των Νησιών αποτελούσαν οικογενειακές υποθέσεις. Ο προεστός, ακόµη και αν κυβερνούσε ο ίδιος το καλύτερο σκάφος του, θα εµπιστευόταν τα υπόλοιπα καράβια στους γιούς και στους στενούς συγγενείς του ... Οργανωµένη µ’ αυτό τον τρόπο η οικογένεια, όχι µόνο παρείχε βιοτικούς πόρους στα µέλη της, αλλά αναλάµβανε επιπλέον για λογαριασµό τους δηµόσιες λειτουργίες, όπως θα λέγαµε µε σύγχρονα κριτήρια. Τοποθετούσε επίλεκτα µέλη της σε δηµόσιες θέσεις, µε σκοπό να τις εκµεταλλευτεί για τη προστασία ή την προώθηση των οικογενειακών της συµφερόντων. Αναλάµβανε αστυνοµικές εξουσίες για να προστατεύσει την περιουσία της, ή ακόµη και για να επιτεθεί εναντίον τοπικών εχθρών. Έπαιρνε επίσης ευεργετικά µέτρα για τα µέλη της, δηλαδή εξασφάλιζε περίθαλψη στους φτωχούς, καθοδήγηση στις χήρες και στα ορφανά, και ενδεχοµένως πλήρη εκπαίδευση στους πιο προικισµένους νέους. Όπως είχε αντιληφθεί πολύ καλά ο Thiersch, η σπουδαιότητα της οικογένειας είναι κατανοητή στο πλαίσιο µιας κοινωνίας όπου η κεντρική πολιτική εξουσία, είτε γιατί ήταν αδύναµη, είτε γιατί ήταν αυθαίρετη και καταπιεστική, ενέπνεε ανασφάλεια και φόβο. Μόνο τα µέλη της ίδιας οικογένειας θεωρούνταν αξιόπιστα και ικανά να αντιµετωπίσουν από κοινού τις απειλές και τις επιθέσεις ενός εχθρικού περιβάλλοντος. Αυτός ο δεσµός εµπιστοσύνης ήταν γενικά άρρηκτος, όχι µόνο λόγω της ιερότητας των δεσµών του αίµατος, αλλά και επειδή τα συµφέροντα των µελών της οικογένειας ήταν τόσο οργανικά συνυφασµένα στον οικονοµικό, πολιτικό και κοινωνικό τοµέα, ώστε το συλλογικό συµφέρον να ταυτίζεται µε το ατοµικό.

*J. A. Petropulos, Πολιτική και Συγκρότηση κράτους, σσ. 69-70*

**Η αξιοποίηση των ιστορικών πηγών στη διδασκαλία της Ιστορίας και η αξιολόγησή τους**

α. Κειμενική άμεση πηγή

β. Κειμενική έμμεση πηγή

γ. Πίνακας δεδομένων

δ. Εικόνα

ε. Γελοιογραφία

**ΣΥΝΟΠΤΙΚΟ ΣΧΗΜΑ ΑΝΑΛΥΣΗΣ ΚΕΙΜΕΝΙΚΗΣ ΠΗΓΗΣ ΓΙΑ ΕΞΕΤΑΣΤΙΚΕΣ ΑΝΑΓΚΕΣ**

• Ποιος γράφει

• Πότε γράφει

• Τι γράφει

• Πώς γράφει

• Γιατί γράφει

• Σε ποιον απευθύνεται

**ΒΗΜΑΤΑ:**

* Διαβάζουμε προσεκτικά το θέμα και εντοπίζουμε το ζητούμενο ή τα ζητούμενα
* Διαβάζουμε προσεκτικά το κείμενο της πηγής ή των πηγών και εντοπίζουμε χρόνο, γεγονός, ιστορικό πλαίσιο
* Εντοπίζουμε τα σημεία του σχολικού βιβλίου που σχετίζονται με την ερώτηση και τα οποία θα χρειαστούμε για την σύνθεση της απάντησής μας (ενδεχομένως αποσπάσματα διαφορετικών κεφαλαίων ή ενοτήτων)
* Υπογραμμίζουμε τα σημεία της πηγής (ή των πηγών) που σχετίζονται με το ερώτημα

**ΔΟΜΗ ΑΠΑΝΤΗΣΗΣ – ΣΥΝΘΕΣΗ**

**ΠΡΟΛΟΓΟΣ**

Προσδιορίζουμε την ταυτότητα της πηγής

(Ποιος είναι ο δημιουργός; Πότε γράφτηκε; Ποιος είναι το θέμα της; Είναι πρωτογενής, δευτερογενής; Πώς τοποθετείται στο ιστορικό πλαίσιο;)

**ΚΥΡΙΩΣ ΘΕΜΑ**

Καταγράφουμε τις πληροφορίες που αντλούμε από την πηγή και προσέχουμε:

* να διακρίνουμε τα γεγονότα από τα σχόλια του δημιουργού της
* να διακρίνουμε ποιες από τις πληροφορίες που παρέχει το κείμενο σχετίζονται με την ερώτηση
* να διακρίνουμε ποιες από τις πληροφορίες που παρέχει το κείμενο σχετίζονται με αυτές του βιβλίου ή εάν υπάρχει απόκλιση, αντίθεση, διαφορά, επιπλέον στοιχεία, ή ταύτιση

**Προσοχή:**

* να κατανοήσουμε σωστά τους ιστορικούς όρους
* να εντοπίσουμε ομοιότητες ή διαφορές ως προς την οπτική του βιβλίου και της πηγής ή των πηγών μεταξύ τους

**Κατά την σύνθεση της απάντησης:**

Το τελικό κείμενο δεν πρέπει να αποτελεί συρραφή αποσπασμάτων, αλλά να είναι ένα αυτοτελές, ομοιογενές κείμενο. Δεν πρέπει να αναπαράγεται αυτούσιο κείμενο της πηγής, αλλά να αναδιατυπώνονται οι πληροφορίες με τρόπο ευσύνοπτο.

Το κείμενο που θα συνθέσει ο μαθητής θα απαντά πρωτίστως στην ερώτηση παραθέτοντας εναλλάξ στοιχεία του βιβλίου και της πηγής ή των πηγών επισημαίνοντας εάν αυτές συμφωνούν ή όχι, εάν αλληλοσυμπληρώνονται ή αναιρούνται, κλπ.

**ΕΠΙΛΟΓΟΣ**

Συνοψίζει τα όσα έχει επισημάνει παραπάνω διατυπώνοντας συμπεράσματα, εάν χρειάζεται.

**ΧΡΗΣΙΜΕΣ ΦΡΑΣΕΙΣ**

* Όπως επισημαίνει/παρατηρεί/ τονίζει/αναφέρει ο τάδε….
* Όπως διαπιστώνεται και στο απόσπασμα….
* Το παραπάνω επαληθεύει και η συγκεκριμένη μαρτυρία/αναφορά/φράση….
* …. Γεγονός που επιβεβαιώνεται και από τον/την τάδε, στο έργο τάδε….
* Όπως μας πληροφορεί ο τάδε…
* Πρόσθετα στοιχεία αντλούμε από τον… αναφέρονται από τον…. Συγκεκριμένα, ο τάδε….
* Επιπλέον, όπως επισημαίνεται/αναφέρεται/τονίζεται/συμπεραίνεται από τον τάδε στο τάδε….
* Οι απόψεις του τάδε παρουσιάζονται αναλυτικότερα στο …..
* Όπως επιβεβαιώνεται και από τον τάδε…
* Αντίθετη άποψη έχει ο τάδε στο… Πιο συγκεκριμένα, στο έργο τάδε αναφέρει ότι ο τάδε….
* Μια διαφορετική εικόνα της κατάστασης παρουσιάζει ο τάδε στο τάδε…. Όταν αναφέρει/επισημαίνει/παρουσιάζει….
* Συμπερασματικά/Επιπρόσθετα/Συγκεφαλαιώνοντας/Συνολικά/Συμπερασματικά είναι σημαντικό να επισημανθεί ότι…